
A próza és a líra határán

Dolgozatom témája Oravecz Imre Halászóember című kötete. Pontosabban, ebben a kötetben az ekhpraszisz technikáit, lehetőségeit és megjelenési formáit vizsgálom. Egyfelől azért választottam ezt a témát, mert a Halászóembert a kortárs magyar irodalom egyik legizgalmasabb művének tartom. Másfelől Oravecz Imrét, művein keresztül olyan írónak/költőnek ismertem meg, akinek a szövegei egy új, eddig nem létező irányt képviselnek a magyar irodalomban egészében. Oravecz már első, Héj című verseskötetében és később Halászóember című kötetében sem „megszokott”, „hagyományos” lírai alkotásokat találhatunk. Narratív sémájuk, formai- és poétikai jegyeik egyaránt „más” megítélést hivatottak biztosítani a szövegeknek. A művek recepciója, a szakirodalom is tükrözi, hogy izgalmas vállalkozás a Halászóember című kötet vizsgálata. Azt gondolom, hogy e változatossága miatt is érdemes feltérképezni ezt a minden tekintetben új szövegvilágot.
Az ekphraszisz vagy – magyar nyelven – képleírás és annak szerepe az ikonikus fordulat után újra felértékelődött szinte mindegyik művészeti kánonban, így az irodalomban is. Hozzátenném még, hogy ez mind a kortárs magyar irodalmi művekben, mind az Oravecz-recepcióban egy kiaknázatlan forrás lehet. Érdemes megemlíteni, hogy a Halászóember-értelmezések szinte kivétel nélkül az emlékezés technikáját és az elbeszélői pozíciókat vizsgálják a szövegekben. Így e műben a képleírásnak vagy egyáltalán a képi médiumok egy részének a kérdései még érintetlenek, megfejtésre várnak. Dolgozatomban kísérletet teszek arra, hogy az Oravecz szövegvilágot ezúttal a képleírás szempontjából vizsgáljam. Ezen kívül az ekhpraszisz szövegszervező elvként való működtetésére szeretném irányítani a figyelmet. Kísérletet teszek még, ezen kívül arra, hogy az ekphraszisz XIX. századi esztétikai, művészetelméleti jelentőségét, nyelvi kapcsolataival mutatott szorosságát értelmezzem, a XXI. századi (jelen esetben) Oravecz-lírában is kimutassam. Azért tartom érdekesnek még ezt a szövegvilágot, mert itt azért néhány szövegben megváltozni látszik az ekhpraszisz ismert jellege, ami arra késztet, hogy új formáját bemutassam.



